Rykagnirnar ævafornu var að finna í loftsteini sem féll til jarðar árið 1969 . Myndin er úr safni . Vísir / Getty Rykagnir sem vísindamenn fundu í lofsteini sem féll til jarðar á 7. áratug síðustu aldar er elsta efni sem fundist hefur á jörðinni . Elstu agnirnar urðu til í sólstjörnum milljörðum ára áður en sólkerfið okkar og jörðin urðu til . Áætlað er að rykið gæti verið allt að 7,5 milljarða ára gamalt en til samanburðar myndaðist jörðin fyrir um 4,5 milljörðum ára . Það fannst í Murchison-lofsteininum sem féll á Ástralíu árið 1969 . Elsta þekkta efni sem fundist hafði á jörðinni fram að þessu var talið um 5,5 milljarða ára gamalt . Vísindamennirnir mátu aldur agnanna með því að mæla fyrir hversu miklu magni geimgeislunar þeir höfðu orðið fyrir . Geimgeislar eru háhraðaeindir sem ferðast um geiminn og smjúga í gegnum fast efni . Stundum gagnvirka þeir við efni og mynda ný frumefni . Hlutfall samsætu frumefnisins neons var notað til að áætla aldurinn , að sögn breska ríkisútvarpsins BBC . Flestar agnirnar voru á aldur við sólkerfið eða nokkuð eldra , á bilinu 4,6 til 4,9 milljarða ára gamalt . Um 10% agnanna voru eldri en 5,5 milljarða ára gömul . Philipp Heck , aðalhöfundur greinar um rannsóknina og safnstjóri hjá Field-safninu í Chicago , segist sannfærður um að enn eldri agnir sé að finna í loftsteinum sem hafa lent á jörðinni . Þær eigi aðeins eftir að finnast . Uppruna elstu agnanna má rekja til sólstjarna sem brunnu og sprungu áður en sólkerfið okkar myndaðist . Slíkar leifar mynda nýjar stjörnur , reikistjörnur og annað efni í alheiminum .